Урысейм и щIыпIэ куэдым къокI
И Къэралыгъуэр илъэс 92-рэ зэрырикъур игъэлъэпIащ Къэбэрдей-Балъкъэрым. КъБР-м и Iэтащхьэ Къанокъуэ Арсен и цIэкIэ хъуэхъу телеграммэ куэд къагъэхьащ а махуэшхуэм и щIыхькIэ.
Республикэм и Iэтащхьэм япэу къехъуэхъуахэм ящыщщ Урысей Федерацэм и Правительствэм и УнафэщIым и къуэдзэ — Урысей Федерацэм и Президентым и полномочнэ лIыкIуэу Кавказ Ищхъэрэ федеральнэ щIыналъэм щыIэ Хлопонин Александр. «Къэбэрдей-Балъкъэрым щыпсэу лъэпкъхэм я дежкIэ ар Урысейм зэрыхыхьар мыхьэнэшхуэ зиIэ унафэу, езыхэм я гъащIэм и мызакъуэу, Кавказ щIыналъэ псом и зыужьыныгъэр зэлъытауэ, уващ. Кавказ Ищхъэрэм урысей къэралыгъуэ къыщызэгъэпэщыным лъабжьэ зэрыхуэхъуам къыдэкIуэу, республикэм хузэфIэкIащ езым и лъэпкъ-щэнхабзэ щхьэхуэныгъэхэр имыгъэкIуэдын, абы щыпсэу лъэпкъхэм яхъумэфащ я хабзэхэмрэ лIэщIыгъуэкIэрэ къадекIуэкI зэхэтыкIэ екIумрэ. Къэбэрдей-Балъкъэр Республикэм нобэ псынщIэу зеужь, цIыхухэм я псэукIэр егъэфIэкIуэным, IэнатIэхэм мылъку къахузэщIэгъэуIуэным, проектышхуэхэр гъэзэщIэным пыщIа Iуэхухэм унафэ ятрищIыхьу. Лъэпкъхэм яку дэлъ зэгурыIуэныгъэр гъэбыдэным, дин зэхуэмыдэхэм итхэм зызэхащIыкIыным хуэунэтIауи куэд зэфIагъэкI. Шэч хэлъкъым — республикэмрэ абы щыпсэухэмрэ къапэплъэр фIыщ. Си гум къыбгъэдэкIыу сынывохъуэхъу, ныбжьэгъухэ, фызыхуей вгъуэту, фефIакIуэу, сыт хуэдэ лъэпощхьэпоми фызэрыпэлъэщынур фи фIэщ хъужу, фи мурадыфIхэр къывэхъулIэу фыпсэуну си гуапэщ!» — итщ телеграммэм.
Тэтэрстаным и цIыхубэм къабгъэдэкIыу республикэм и Iэтащхьэм къехъуэхъуащ абы и Президент Минниханов Рустам. «Республикэм щыпсэухэр иригушхуэ хъунущ блэкIа илъэсипщIхэм къэрал ухуэныгъэм щызэфIагъэкIахэм, экономикэмрэ жылагъуэ гъащIэмрэ щызыIэрагъэхьа ехъулIэныгъэхэм, — къыщыхегъэщ абы и телеграммэм. — ЦIыхубэр зэгурыIуэу зэрызэдэпсэур, я щIыналъэр егъэфIэкIуэным, республикэм щыпсэухэм я зэхуэдэ фIыгъуэхэр зрагъэхъулIэным зэдэууэ зэрыхуэлажьэр дяпэкIи зэрызаужьынум и лъабжьэу зэрыщытыр ди фIэщ мэхъу. Къэбэрдей-Балъкъэрым и цIыхубэми Уэри, Башир и къуэ Арсен, сынывохъуэхъу дяпэкIи фызэкъуэту, фейдэшхуэ къыпэкIуэу фызэдэлэжьэну, фи гуащIэм хэмыщIу, мурадыфIхэр фи плъапIэрэ сыт хуэдэ Iуэху къевмыхьэжьэми къывдэхъуу фыпсэуну си гуапэщ».
«Тхыдэ къулей дыдэ зиIэ, цIыху цIэрыIуэ куэдым я адэжь лъахэ Къэбэрдей-Балъкъэр Республикэм хэлъхьэныгъэшхуэ хуищIащ къэралым и тхыдэми и щэнхабзэми. Си фIэщ мэхъу, республикэм щыпсэухэм, ижь-ижьыж лъандэрэ къадекIуэкI хабзэхэр яхъумэурэ, я щIыналъэм дяпэкIи зиужьыным, ар нэхъри ефIэкIуэным я зэфIэкI псори зэрырахьэлIэнур», — щыжеIэ УФ-м и Къэрал Думэм и депутат Васильев Юрий и хъуэхъу тхыгъэм.
Хъуэхъу телеграммэхэр къагъэхьащ гъунэгъу республикэхэми — Осетие Ищхъэрэ-Аланиемрэ Адыгеймрэ. Абыхэм я унафэщIхэри Республикэм и махуэм и щIыхькIэ гуапэу къехъуэхъуащ КъБР-м и Iэтащхьэми абы щыпсэухэми. РСО — Аланием и Iэтащхьэ Мамсуров Таймураз, псалъэм папщIэ, къыхигъэщащ Кавказ Ищхъэрэм щыпсэу лъэпкъхэр я тхыдэкIи, экономикэкIи, ныбжьэгъугъэкIи илъэс куэд хъуауэ зэрызэпыщIар. «Кавказ Ищхъэрэм щыпсэу псоми дащIыгъуу дэ яужь дитщ къэралым мамыру зызыужь и щIыналъэу дызэрыщытыр нэрылъагъу тщIыну. Шэч къытесхьэркъым дунейм щынэхъыфI дыдэ къэралым — Урысейм — и тхыдэм Уи унафэм щIэту Къэбэрдей-Балъкъэр Республикэм напэкIуэцI дахэ куэд иджыри зэрыритхэнум», — итщ а телеграммэм.
КъБР-м и Iэтащхьэмрэ Правительствэмрэ
я пресс-IуэхущIапIэ.
